Extracto da resolución do acordo adoptado pola Xunta de Goberno Local o día 04 de maio de 2021, pola que se convocan as subvencións destinadas a entidades e asociacións deportivas de ámbito municipal de Cedeira para o ano 2021.
1.–OBXECTO.
O obxecto desta convocatoria é a promoción e impulso de actividades deportivas coa finalidade de fomentar un uso activo e creativo do ocio. 
As presentes bases terán como finalidade apoiar e mellorar a práctica deportiva dos clubs e entidades deportivas, subvencionando os programas de actividades deportivas a desenvolver e os investimentos realizados, referidos a proxectos de iniciación deportiva, fomento da práctica e competición deportiva; podendo consistir en programas, eventos ou competicións deportivas concretas ou na actividade ordinaria anual do club ou entidade deportiva solicitante.
 O Concello poderá excluír da concesión calquera actividade que considere que non serve ás finalidades sinaladas, así como as que promovan, faciliten ou permitan a discriminación de calquera tipo (étnica, social, sexual, ideolóxica, lingüística, etc.) ou sexan incompatibles cos valores de igualdade, libre desenvolvemento da personalidade, laicidade e protección ao medio ambiente.

2.–CRÉDITOS PRESUPOSTARIOS.
[bookmark: _Hlk70697427]As subvencións faranse efectivas con cargo as seguintes aplicacións do orzamento municipal do Concello de Cedeira para o exercicio 2021:
· 341.489.00 por importe de 30.000,00 euros para actividades deportivas. A contía máxima da subvención para cada entidade beneficiaria será de 7.000 euros.
· 341.789.00 por importe de 6.000,00 euros para investimentos que realicen as entidades. 

3.–FINALIDADE.
1. Considéranse gastos subvencionables, en caso de solicitar a subvención para a realización de actividades, os seguintes: 
a) Compra de trofeos
b) Compra de material non inventariable ou funxible cun importe unitario inferior a 100,00 € (balóns, redes, camisetas, etc.) Non serán xustificables os gastos de investimentos. 
c) Gastos de desprazamentos, aluguer de medios de transporte, aloxamento e manutención (hoteis, albergues, etc.) necesarios para a participación en encontros e competicións deportivas. Deberase acreditar suficientemente a relación co evento deportivo na correspondente memoria xustificativa. 
d) Gastos de aluguer de pistas deportivas.
e) Gastos federativos, mutuas, arbitraxes das competicións, etc. Os gastos derivados da participación habitual en competicións oficiais federadas (arbitraxes, taxas federativas, etc.) que non foran aboados polos deportistas. 
f) Nóminas do persoal técnico e seguridade social, cos requisitos legais.
g) Gastos do mantemento do club. Os gastos de mantemento e funcionamento da entidade solicitante (telefonía, luz, auga, material de oficina funxible, administración, seguros e outros directamente relacionados coa actividade do club). 
h) Carteis, impresos, pancartas, publicidade de medios de comunicación para a divulgación das actividades e actos da entidade. 
i) Seguros para a práctica e organización deportiva: Responsabilidade civil, accidente deportivo, asistencias sanitarias federativas. 

2. Considéranse gastos subvencionables os seguintes, no caso de solicitar a subvención para a realización de investimentos: 
[bookmark: _Hlk69293528]a) Compra de material inventariable relacionado directamente coa actividade deportiva cun importe unitario igual ou superior a 100 €.

3. En ningún caso serán subvencionables:
a) Intereses debedores de contas bancarias.
b) Sancións administrativas e penais, así como intereses e recargas que se poidan derivar das mesmas.
c) Gastos de procedementos xudiciais.
d) Gastos derivados de celebracións gastronómicas particulares das entidades ou asociacións (xantares, comidas, ceas, pinchos, etcétera).
e) Gastos pola adquisición de bebidas alcohólicas de calquera tipo, así como tabaco ou outros produtos considerados lesivos para a saúde. 
f) Gastos que contraveñan o disposto no  artigo 68 do RD 887/2006 e no artigo 29.7-d da Lei xeral de subvencións.

4.–MODALIDADE DE CONCESIÓN.
Réxime de concorrencia competitiva.

5.–REQUISITOS PARA SOLICITAR AS SUBVENCIÓNS.
Poderán solicitar esta subvención todos os clubs e asociacións deportivas de Cedeira que reúnan, no momento de presentar a solicitude de subvención os requisitos sinalados na base 3 das bases reguladoras específicas que acompañan a esta convocatoria.

6.–ÓRGANOS COMPETENTES PARA A INSTRUCIÓN E RESOLUCIÓN DO PROCEDEMENTO.
Nomearase unha Comisión de Valoración que impulsará de oficio a realización de cantas actuacións sexan necesarias para a determinación, coñecemento e comprobación dos datos en virtude das que se formulará a proposta de resolución. 

A Comisión de valoración estará composta por:
· Presidencia: a persoa titular da Concellería de Deportes ou persoa en quen delegue
· Vocais:
· a persoa titular da praza de administrativo de Intervención
· a persoa titular da Intervención Municipal participará na Comisión de valoración con voz e sen voto.

· Secretaría: unha administrativa dos Servizos económicos do Concello, en primeiro lugar, a de maior antigüidade, e en caso de imposibilidade ou incompatibilidade, a seguinte pola mesma orde.  

7.–PRAZO DE PRESENTACIÓN DE SOLICITUDES.
O prazo de presentación de solicitudes será de 15 días hábiles a contar dende o día seguinte da publicación do extracto da convocatoria no Boletín Oficial da Provincia,  unha vez publicada a convocatoria na Base de Datos Nacional de Subvencións.

8.–DOCUMENTACIÓN A PRESENTAR COAS SOLICITUDES.
A que figura na base 5 das bases reguladoras específicas que acompañan a esta convocatoria.

9.–CRITERIOS DE VALORACIÓN.
Os que figuran na base 6 das bases reguladoras específicas que acompañan a esta convocatoria.

10.–BASES REGULADORAS ESPECÍFICAS.
A convocatoria rexerase polas Bases reguladoras da convocatoria pública de subvencións destinadas a entidades e asociacións deportivas de ámbito municipal de Cedeira para o ano 2021, aprobadas pola Xunta de Goberno Local na sesión de data 04 de maio de 2021, no Boletín Oficial da Provincia da Coruña (BOP n.º 78, do 28 de abril de 2021): https://bop.dicoruna.es/bopportal/publicado/2021/04/28/2021_0000003361.pdf



